“โรงพยาบาลพระรามเก้า” ยื่นไฟลิ่งขาย IPO 180 ล้านหุ้น ระดมทุนขยายธุรกิจ-สร้างอาคารใหม่
“โรงพยาบาลพระรามเก้า” หรือ PR9 ยื่นไฟลิ่งขาย IPO 180 ล้านหุ้น ลุยเทรด SET หวังระดมทุนสร้างอาคารใหม่-ใช้เป็นเงินทุนหมุนเวียนรับการขยายธุรกิจ โดยมีบล.ภัทร เป็นที่ปรึกษาทางการเงิน
4 พ.ค. 2561

บริษัท โรงพยาบาลพระรามเก้า จำกัด (มหาชน) หรือ PR9 ยื่น Filing version แรก เมื่อวันที่ 2 พ.ค. 2561 เนื่องจากบริษัทฯ ต้องการจะเสนอขายหุ้นสามัญเพิ่มทุนแก่ประชาชนเป็นครั้งแรก (IPO) จำนวนไม่เกิน 180 ล้านหุ้น โดยจัดสรรหุ้นสามัญเพิ่มทุนจำนวนไม่เกิน 167,500,000 หุ้น ให้แก่ประชาชน และอีกจำนวนไม่เกิน 12,500,000 หุ้น ขายให้แก่กรรมการและ/หรือผู้บริหารที่เป็นผู้ก่อตั้ง (Founders) ของบริษัทฯ นอกจากนี้จะมีการจัดสรรหุ้นส่วนเกิน จำนวนไม่เกิน 20 ล้านหุ้น โดยมีบล.ภัทร เป็นที่ปรึกษาทางการเงิน
ทั้งนี้ บริษัทฯ มีความประสงค์ที่จะขอเข้าจดทะเบียนในตลาดหลักทรัพย์แห่งประเทศไทย (SET) โดยมีวัตถุประสงค์การใช้เงินที่ได้จากการระดมทุนในครั้งนี้ในโครงการสร้างอาคารใหม่ และโครงการปรับปรุงอาคารปัจจุบัน รวมถึงใช้ชำระคืนเงินกู้ยืม (ถ้ามี) อีกทั้งเป็นเงินทุนหมุนเวียนในการดำเนินธุรกิจ และเงินลงทุนสำหรับโครงการในอนาคต และการขยายธุรกิจของบริษัท
โดยปัจจุบันบริษัทฯ มีทุนจดทะเบียนจำนวน 800,000,000 บาท แบ่งเป็นหุ้นสามัญจำนวน 800,000,000 หุ้น มูลค่าที่ตราไว้หุ้นละ 1.0 บาท เป็นทุนชำระแล้วจำนวน 600,000,000 บาท แบ่งเป็นหุ้นสามัญจำนวน 600,000,000  หุ้น มูลค่าที่ตราไว้หุ้นละ 1.0 บาท ภายหลังการเสนอขายหุ้นสามัญเพิ่มทุนต่อประชาชนในครั้งนี้ บริษัทฯ จะมีทุนชำระแล้วเพิ่มเป็นจำนวนไม่เกิน 780,000,000 บาท
แบ่งเป็นหุ้นสามัญจำนวนไม่เกิน 780,000,000 หุ้น มูลค่าที่ตราไว้หุ้นละ 1.0 บาท (บนสมมติฐานว่าจะไม่มีการใช้สิทธิซื้อหุ้นส่วนเกินทั้งจำนวน) และจะมีทุนชำระแล้วเพิ่มเป็นจำนวนไม่เกิน 800,000,000 บาท แบ่งเป็นหุ้นสามัญจำนวนไม่เกิน 800,000,000 หุ้น มูลค่าที่ตราไว้หุ้นละ 1.0 บาท (บนสมมติฐานว่าจะมีการใช้สิทธิซื้อหุ้นส่วนเกินทั้งจำนวน)
สำหรับผู้ถือหุ้นรายใหญ่ของบริษัทฯ ณ วันที่ 29 มี.ค.2561 คือ นางพจมาน ดามาพงศ์ และครอบครัว ถือหุ้น 307,062,500 หุ้น คิดเป็น 51.18%
นอกจากนี้ บริษัทฯ มีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่าร้อยละ 40 ของกำไรสุทธิภายหลังหักภาษีเงินได้นิติบุคคล และเงินสำรองต่างๆ ทุกประเภทตามที่กำหนดไว้ในกฎหมายและข้อบังคับของบริษัทฯ
อนึ่ง บริษัทฯ ประกอบธุรกิจสถานพยาบาลเอกชน ประเภทรับผู้ป่วยไว้ค้างคืน ภายใต้ชื่อ “โรงพยาบาลพระรามเก้า” ณ วันที่ 31 มีนาคม 2561 โรงพยาบาลฯ มีจำนวนเตียงจดทะเบียน 166 เตียง โดยเปิดให้บริการแก่ผู้ป่วยใน (In-Patient Department หรือ IPD) จำนวน 163 เตียง และมีจำนวนห้องตรวจสำหรับผู้ป่วยนอก (Out-Patient Department หรือ OPD) รวม 114 ห้อง
โดยให้บริการดูแลรักษาผู้ป่วยในระดับตติยภูมิ (Tertiary Care) ซึ่งครอบคลุมการให้บริการส่งเสริมสุขภาพ ป้องกัน ตรวจรักษา และฟื้นฟูโรคทั่วไป และโรคเฉพาะทาง ผ่านสถาบันโรคไตและเปลี่ยนไตพระรามเก้า สถาบันหัวใจและหลอดเลือดพระรามเก้า และศูนย์การแพทย์เฉพาะทางรวมทั้งสิ้น 22 ศูนย์ โดยมุ่งเน้นการให้บริการทางการแพทย์ที่มีคุณภาพ ด้วยอัตราค่าบริการที่คุ้มค่าและสมเหตุสมผลมาอย่างต่อเนื่อง (Value for Money Services)
ทั้งนี้ กลุ่มผู้รับบริการหลักของบริษัทฯ จำแนกตามกลุ่มผู้รับบริการและประเภทการชำระเงิน สามารถแบ่งออกเป็น 2 ประเภทหลัก ได้แก่ กลุ่มผู้รับบริการทั่วไป ซึ่งเข้ารับบริการของโรงพยาบาลฯ และชำระค่าใช้จ่ายในการรักษาพยาบาลด้วยตนเอง  และกลุ่มผู้รับบริการแบบคู่สัญญา ซึ่งประกอบด้วยกลุ่มองค์กรคู่สัญญา และกลุ่มบริษัทประกันคู่สัญญา โดยโรงพยาบาลฯ ให้บริการแก่ทั้งกลุ่มผู้รับบริการในประเทศและชาวต่างชาติ ทั้งนี้ โรงพยาบาลฯ ไม่ได้อยู่ในระบบประกันสังคม
ส่วนโครงการในอนาคต คือ โครงการก่อสร้างอาคารใหม่ (New Building) โรงพยาบาลฯ อยู่ระหว่างการดำเนินการก่อสร้างอาคารใหม่ ในบริเวณใกล้เคียงกับอาคารปัจจุบัน ซึ่งมีระยะห่างจากที่ตั้งอาคารปัจจุบันประมาณ 50 เมตร โดยออกแบบเป็นอาคารสูง 16 ชั้น และมีชั้นใต้ดินอีก 2 ชั้น พื้นที่ก่อสร้างอาคารทั้งหมดประมาณ 39,300 ตารางเมตร และพื้นที่ใช้สอยประมาณ 24,500 ตารางเมตร
โดยจะให้บริการทั้งผู้ป่วยนอก (OPD) และผู้ป่วยใน (IPD) โดยแบ่งเป็นห้องตรวจ OPD จำนวน 83 ห้อง (ไม่รวมห้องผู้ป่วยนอกสำหรับแผนกฉุกเฉิน (Emergency Room)) ห้องพักผู้ป่วยใน (IPD) จำนวน 59 เตียง ห้องผ่าตัดจำนวน 3 ห้อง และพื้นที่จอดรถที่สามารถรองรับได้ประมาณ 381 คัน เพื่ออำนวยความสะดวกให้แก่ผู้ที่เข้ามาใช้บริการ อีกทั้งจะมีการนำเอาเทคโนโลยีสารสนเทศเข้ามาสนับสนุนการให้บริการ โดยโรงพยาบาลฯ คาดว่าการก่อสร้างอาคารใหม่จะแล้วเสร็จ และสามารถเปิดบริการได้ภายในไตรมาสที่ 4 ของปี 2562
นอกจากนี้ โรงพยาบาลฯ มีแผนการเพิ่มศูนย์การแพทย์ใหม่ เพื่อขยายขอบเขตการให้บริการทางการแพทย์ในบริเวณอาคารใหม่ของโรงพยาบาลฯ อาทิ ศูนย์รักษาอาการปวดและเวชศาสตร์ฟื้นฟู (Pain and Rehabilitation Center), ศูนย์เมตาบอลิก (Metabolic Syndrome Care Center), ศูนย์ภูมิแพ้และหอบหืด (Allergy Center) ทั้งนี้ โรงพยาบาลฯ คาดว่าการก่อสร้างอาคารใหม่ดังกล่าวจะใช้งบประมาณเงินลงทุนประมาณ 2,343 ล้านบาท
สำหรับโครงการปรับปรุงอาคารปัจจุบัน (Renovating Existing Building) ภายหลังโครงการก่อสร้างอาคารใหม่แล้วเสร็จและมีการย้ายศูนย์การแพทย์บางศูนย์จากอาคารปัจจุบันไปให้บริการในอาคารใหม่ตามที่กล่าวมาข้างต้น โรงพยาบาลฯ จะดำเนินการปรับปรุงพื้นที่การให้บริการในอาคารปัจจุบันเพื่อใช้ประโยชน์สูงสุดจากพื้นที่ใช้สอยที่ว่างลง โดยในอนาคตอาจมีการพิจารณาปรับเปลี่ยนให้เหมาะสมสอดคล้องกับสถานการณ์และความต้องการของผู้รับบริการทางการแพทย์
อีกทั้งโรงพยาบาลฯ มีแผนการปรับปรุงโครงสร้างภายนอก (Re facade) เพื่อมีรูปลักษณ์สอดคล้องกับอาคารใหม่ โดยมีงบประมาณสำหรับโครงการดังกล่าวประมาณรวม 370 ล้านบาท ระหว่างปี 2561 – 2565 โดยมีรายละเอียดดังนี้  โครงการพัฒนาห้องพักผู้ป่วยกึ่งวิกฤต (Step Down ICU),  โครงการเพิ่มห้องผู้ป่วยอาการหนักหรือวิกฤต (ICU) และห้องอภิบาลผู้ป่วยโรคหัวใจ (CCU),  โครงการปรับปรุงห้องพักผู้ป่วยใน, โครงการปรับปรุงโครงสร้างภายนอกของอาคารปัจจุบัน (Re Facade)
ขณะที่โครงการพัฒนาระบบเทคโนโลยีสารสนเทศเพื่อการก้าวสู่การเป็นโรงพยาบาลดิจิตอล โรงพยาบาลฯ ได้มีการวางแผนการพัฒนาระบบเทคโนโลยีสารสนเทศและนำเทคโนโลยีที่ทันสมัยมาประยุกต์ใช้งานเพิ่มขึ้น โดยมีเป้าหมายเพื่อการก้าวเข้าสู่การเป็นโรงพยาบาลดิจิตอล (Digital Hospital) ทั้งนี้โรงพยาบาลฯ คาดว่า โครงการดังกล่าวจะแล้วเสร็จภายในปี 2563 ภายใต้งบประมาณในการดำเนินงานทั้งสิ้นจำนวนประมาณ 80 ล้านบาท
ส่วนโครงการพัฒนาก่อสร้างสถานที่สำหรับพนักงานและบุคคลกรทางการแพทย์ แบ่งเป็นโครงการก่อสร้างอาคารสำนักงาน (Home Office) โรงพยาบาลฯ อยู่ระหว่างการวางแผนก่อสร้างอาคารสำนักงานสูงขนาด 6 ชั้น โดยคาดว่าการก่อสร้างจะแล้วเสร็จประมาณไตรมาสที่ 4 ของปี 2561 ภายใต้งบประมาณในการดำเนินงานทั้งสิ้นจำนวนประมาณ 70 ล้านบาท
นอกจากนี้ โครงการก่อสร้างหอพักพยาบาล โรงพยาบาลฯ อยู่ระหว่างการวางแผนก่อสร้างหอพักพยาบาลสูงขนาด 8 ชั้น จำนวนไม่เกิน 80 ห้อง สำหรับเป็นที่พักของพยาบาล โดยคาดว่าการก่อสร้างจะแล้วเสร็จภายในปี 2562 ภายใต้งบประมาณในการดำเนินงานจำนวนประมาณ 200 ล้านบาท (รวมค่าที่ดินและค่าก่อสร้าง)
สำหรับผลการดำเนินงานของบริษัทฯในปี 2560 มีสินทรัพย์รวม 2,856.6 ล้านบาท หนี้สินรวม 761.6 ล้านบาท ส่วนของผู้ถือหุ้นรวม 2,095.0 ล้านบาท รายได้จากกิจการโรงพยาบาล 2,421.5 ล้านบาท รายได้รวม 2,455.2 ล้านบาท ค่าใช้จ่ายรวม 2,138.1 ล้านบาท กำไรสุทธิ 262.3 ล้านบาท